Neuvoston päätöslauselma,

annettu 27 päivänä marraskuuta 2003,

huumausainealan yhteyshenkilöiden lähettämisestä Albaniaan

(2004/C 97/03)

EUROOPAN UNIONIN NEUVOSTO, joka

ottaen huomioon seuraavat seikat:

(1) Vuosia 2000-2004 koskevan Euroopan unionin huumausainestrategian mukaan huumausainekaupan tehokas torjuminen edellyttää jäsenvaltioiden ja kolmansien maiden toimivaltaisten viranomaisten välisen yhteistyön lisäämistä (VI A kohta).

(2) Huumausaineita koskevalla Euroopan unionin toimintasuunnitelmalla vuosiksi 2000-2004 edistetään kansainvälistä yhteistyötä ja asetetaan huumausaineiden torjuntaa koskevissa toimissa etusijalle ne maailman alueet, jotka tuottavat huumausaineita tai joiden kautta huumausaineita tuodaan Euroopan unioniin (5.2.1 kohta).

(3) Vuosia 2000-2004 koskevan Euroopan unionin huumausainestrategian väliarvioinnin (asiak. 12451/3/02 Cordrogue 80 Rev. 3) mukaan unionin huumausaineiden vastaisiin toimiin tietyllä unionin ulkopuolisella alueella käyttämien resurssien olisi vastattava kyseisen alueen merkitystä Euroopan huumausaineongelman kannalta.

(4) Euroopan unionin Kaakkois-Euroopan maiden kanssa käynnistämään vakautus- ja assosiaatioprosessiin kuuluu merkittävä Albanian kanssa tehtävä sopimus (ASA-Albania), johon sisältyy sopimuspuolten sitoutuminen edistämään kaikin keinoin Albanian ja koko alueen poliittista, taloudellista ja institutionaalista vakauttamista myös oikeus- ja sisäasioita koskevan laaja-alaisen yhteistyön kautta, jota etenkin laittomien huumausaineiden osalta toteutetaan toimilla, joilla torjutaan huumausainekauppaa, vähennetään huumausaineiden tarjontaa ja kysyntää ja varmistetaan huumausaineiden lähtöaineiden tehokkaampi valvonta.

(5) Huumausaineita koskevan Euroopan unionin toimintasuunnitelman kysynnän ja tarjonnan vähentämistä koskevassa täytäntöönpanoasiakirjassa (Cordrogue 40) todetaan, että EU:n huumausaineiden torjuntaa koskevaan toimintaan käytettävissä resursseissa olisi otettava huomioon huumausaineiden tuotantoalueet ja kauttakulkureitit, missä yhteydessä Albania mainitaan nimenomaisesti.

(6) Euroopan unionin sekä Länsi-Balkanin maiden ja ehdokasmaiden välinen huumausaineita koskeva toimintasuunnitelma (asiak. 5062/2/03 Cordrogue 3 Rev. 2 COWEB 76) on avoin yhteistyölle Balkanin reittien varrella sijaitsevien kolmansien maiden kanssa, ja yksi toimintasuunnitelman nimenomaisia tavoitteita on luoda yhteistyöpuitteet muun muassa Albanian kanssa.

(7) Lontoossa järjestetyn Kaakkois-Euroopan järjestäytynyttä rikollisuutta käsitellyn konferenssin 25. marraskuuta 2002 annetussa loppujulistuksessa (Lontoon julistus) kiinnitettiin erityistä huomiota järjestäytyneen rikollisuuden tärkeimpien muotojen, myös huumausainekaupan, yhteisiin torjuntatoimiin ja esitettiin erillistä toimintasuunnitelmaa Albanialle.

(8) Thessalonikissa 21. kesäkuuta 2003 pidetyssä EU:n ja Länsi-Balkanin maiden huippukokouksessa annetussa julkilausumassa SAP-maat vahvistavat olevansa sitoutuneet vakautus- ja assosiaatioprosessiin ja haluavansa erityisesti määritellä ja toteuttaa järjestäytyneen rikollisuuden torjuntatoimia.

(9) Huumekaupan tärkeimpiä reittejä Keski-Aasiasta Eurooppaan koskevissa päätelmissä ("Pariisin sopimus"), jotka hyväksyttiin 21. ja 22. toukokuuta 2003 pidetyn ministerikokouksen yhteydessä, vahvistetaan kansainvälisen yhteisön sitoumus edistää yhteensovitettuja strategioita huumausainekaupan torjumiseksi Yhdistyneiden Kansakuntien huume- ja rikosjärjestön (UNODC) tuella.

(10) Italiassa ja Kreikassa Albanian kansalaisilta takavarikoidut kannabismäärät ovat nousseet vuoden 1991 muutamista kymmenistä grammoista viime vuosien kymmeniin tonneihin ja kannabista toimitetaan kyseisistä maista edelleen moniin muihin Euroopan unionin maihin.

(11) Jo joidenkin vuosien ajan albanialaiset rikollisryhmät ovat harjoittaneet lukuisiin EU-maihin suunnattua vilkasta laittomien aineiden (Albaniassa viljelty kannabis sekä heroiini ja kokaiini, joita ei tuoteta paikan päällä) kauppaa myös yhteistyössä Albaniassa ja muualla Balkanin alueella toimivien eteläamerikkalaisten rikollisryhmien ja muiden järjestäytyneeseen rikollisuuteen kuuluvien ryhmien kanssa.

(12) Torjuntatoimia Albanian naapurimaissa koskevien virallisten selvitysten mukaan on olemassa kasvava vaara, että Albanian rannikosta tulee lähtöpaikka, josta valtavia kannabis-, kokaiini- ja heroiinieriä laivataan, ja huumausainekauppaa Euroopan eri maissa käyvissä rikollisjärjestöissä on jatkuvasti albanialaisia jäseniä.

(13) Albanian tulliapuryhmän CAM-A yhteisymmärryspöytäkirjan mukaan toimivaltaisille albanialaisille viranomaisille annetaan apua tavaran laittoman kaupan ehkäisemisessä, mihin sisältyy tarvittaessa Durresin satamaan sijoitettujen Italian tulli- ja veropoliisin (Guardia di Finanza) laivastoyksikköjen käyttö Albanian aluevesien valvontaan asiaa koskevan Italian ja Albanian toimivaltaisten viranomaisten allekirjoittaman pöytäkirjan mukaisesti.

(14) Euroopan yhteisön Albanialle antaman poliisiavun (PAMECA) odotetaan muun muassa parantavan Albanian poliisin valmiuksia torjua järjestäytynyttä rikollisuutta ja huumausainekauppaa (2.3.1 kohta).

(15) Helmikuun 27 päivänä 2003 tehdyssä neuvoston päätöksessä 2003/170/YOS säädetään jäsenvaltioiden toimivaltaisten viranomaisten kolmansiin maihin lähettämien yhteyshenkilöiden yhteisestä käytöstä, jotta voidaan luoda ja ylläpitää yhteyksiä paikallisiin viranomaisiin rikosten ehkäisemisen tai selvittämisen edistämiseksi,

JÄSENVALTIOITA KEHOTETAAN:

(16) harkitsemaan huumausainealan yhteyshenkilöiden lähettämistä Albaniaan ja muihin Balkanin alueen maihin - tai jos he ovat jo paikalla, heidän käyttämistään - vapaaehtoiselta pohjalta ja kunkin jäsenvaltion kansallisen lainsäädännön mukaisesti huumausaineiden torjunnan tehostamiseksi tarkkailemalla tiiviisti sekä laittomien aineiden tarjontaa että kysyntää ja vaihtamalla niitä koskevia tietoja toimivaltaisten kansallisten viranomaisten kanssa,

(17) toteuttamaan toimia sen varmistamiseksi, että huumausainealan yhteyshenkilöt luovat suoria yhteyksiä toimivaltaisiin Albanian viranomaisiin tiedonkeruun ja -vaihdon helpottamiseksi ja lisäämiseksi,

(18) perustamaan yhteyshenkilöiden välinen koordinointijärjestelmä toteutettuja toimia koskevan jatkuvan tiedonvaihdon varmistamiseksi ja yhteisymmärryksen lisäämiseksi; tässä tarkoituksessa järjestetään säännöllisiä yhteyshenkilökokouksia päätöksen 2003/170/YOS 4 artiklan 1 kohdassa säädettyjen menettelyjen mukaisesti. Komissio ja Europol kutsutaan mahdollisesti kyseisiin kokouksiin. Tarvittaessa Albanian toimivaltaiset viranomaiset voivat myös osallistua niihin,

(19) huolehtimaan mainitun päätöksen 5 artiklan 3 kohdan ja 7 artiklan 1 kohdan mukaisesti keskeisten tietojen vaihdosta sellaisten jäsenvaltioiden kanssa, joilla ei ole Albaniassa yhteyshenkilöitä. Tietojenvaihto voi tapahtua myös Europolin yhteyshenkilöiden verkoston välityksellä,

(20) varmistamaan, että huumausaineongelmiin ja Albaniasta lähtöisin olevaan ja sen kautta tapahtuvaan laittomaan kauppaan liittyvät tiedot, olivat ne peräisin yhteyshenkilöiltä tai Balkanin alueella toimivilta eri kansainvälisiltä järjestöiltä, toimitetaan toimivaltaisille kansallisille virastoille,

(21) tiedottamaan Euroopan unionin neuvoston pääsihteeristölle - joka puolestaan toimittaa tiedon edelleen muille jäsenvaltioille, Europolille ja Euroopan komissiolle - Albaniaan lähetetyistä yhteyshenkilöistä, joiden huumausainealan asiantuntemusta voidaan käyttää,

(22) varmistamaan, että jäsenvaltio, joka on viimeksi toiminut 18 kohdassa tarkoitetun kokouksen puheenjohtajana, lähettää puolivuosittain horisontaaliselle huumausainetyöryhmälle selvityksen Albanian ja Balkanin alueen tilanteesta, toteutetuista ja suunnitelluista toimista sekä saavutetuista tuloksista. Tätä varten pidetään yllä suoria yhteyksiä myös Dublinin ryhmään.